b'\n_START_ARTICLE_\nThieme-Becker\n_START_PARAGRAPH_\nThieme-Becker er den mest brukte forkortelsen p\xc3\xa5 det tysksproglige kunstnerleksikonet med tittelen Allgemeines Lexikon der Bildenden K\xc3\xbcnstler von der Antike bis zur Gegenwart. Leksikonet ble startet av Ulrich Thieme og Felix Becker, og efterhvert utvidet med Hans Vollmers Allgemeines Lexikon der bildenden K\xc3\xbcnstler des XX. Jahrhunderts.\n_START_SECTION_\nThieme-Becker\n_START_PARAGRAPH_\nThieme-Becker utkom i 37 bind mellom 1907 og 1950; f\xc3\xb8rst ved Wilhelm Engelmanns forlag, derefter ved E. A. Seemann i Leipzig. Leksikonet omfatter 148\xc2\xa0180 kunstnerbiografier som har blitt skrevet av om lag 400 kunsthistorikere. Oppf\xc3\xb8ringene inneholder informasjon om kunstnernes bakgrunn, utdannelse, arbeid, hovedverk og utstillinger. Henvisninger til videre lesning er ogs\xc3\xa5 inkludert.\n_START_SECTION_\nHistorie\n_START_PARAGRAPH_\nSammen med Felix Becker begynte Ulrich Thieme i 1898 med forarbeidene til leksikonet. De fikk ingen statlig eller akademisk finansiell st\xc3\xb8tte, antakelig fordi Thieme \xc3\xb8nsket \xc3\xa5 finansiere leksikonet ut av egen lomme. Den opprinnelige planen var \xc3\xa5 gi ut et 20-binds verk i l\xc3\xb8pet av tolv \xc3\xa5r, som kunne presentere de nyeste kunstnerspirene p\xc3\xa5 en \xc2\xabrask, troverdig og oversiktlig\xc2\xbb m\xc3\xa5te._NEWLINE_I 1907 utkom det f\xc3\xb8rste bindet (Aa \xe2\x80\x93 Antonio de Miraguel). Efter det fjerde bindet (1910) trakk Felix Becker seg tilbake p\xc3\xa5 grunn av sykdom. I 1911 begynte Seemann Verlag \xc3\xa5 gi ut leksikonet. Thieme redigerte alene bind 5 (1911, Brewer\xc2\xa0\xe2\x80\x93) til bind 13 (1920, \xe2\x80\x93\xc2\xa0Gibus). Vanskelighetene som oppsto under f\xc3\xb8rste verdenskrig, nevner han i forordet til bind 13. Thieme d\xc3\xb8de 1922, hvorp\xc3\xa5 Fred C. Willis midlertidig tok over som redakt\xc3\xb8r. Han ga ut bindene 14 og 15. I 1923 ble Hans Vollmer redakt\xc3\xb8r for leksikonet. Han hadde arbeidet i leksikonets redaksjon siden f\xc3\xb8rste bind (1907), og forble redakt\xc3\xb8r frem til leksikonets siste bind (37) i 1950.\n_START_SECTION_\nVollmer\n_START_PARAGRAPH_\nThieme-Becker ble p\xc3\xa5 1950-tallet utvidet med Hans Vollmers Allgemeines Lexikon der bildenden K\xc3\xbcnstler des XX.\xc2\xa0Jahrhunderts, som utkom i seks bind fra 1953 til 1962 p\xc3\xa5 forlaget E. A. Seemann i Leipzig._NEWLINE_B\xc3\xa5de Thieme-Becker og Vollmer finnes i en studieutgave utgitt av Deutscher Taschenbuch Verlag (dtv) i 1992. V\xc3\xa5ren 2008 gav forlaget E. A. Seemann ut et ikke-utvidet opplag av de eldre Thieme-Becker-Vollmer-utgavene (tilsammen 43 bind, 1907\xe2\x80\x931962) p\xc3\xa5 DVD, med rundt 250\xc2\xa0000 kunstnerbiografier.'